የጀርመን ግዙፍ መድኃኒት አምራች ለካንሰርና ለሌሎች ሕመምተኞች በፋብሪካ ዋጋ መድኃኒት ማቅረብ እንደሚጀምር አስታወቀ
ተላላፊ ላልሆኑ በሽታዎች የሚውሉ 1.8 ሚሊዮን እሽግ መድኃኒቶች ይቀርባሉ ተብሏልኖቫርቲስ የተሰኘው የጀርመኑ ግዙፍ መድኃኒት አምራች ‹‹ኖቫርቲስ ሶሻል ቢዝነስ›› በማለት በጀመረው የመድኃኒት ተደራሽነት ምላሽ እንቅስቃሴ ከኢትዮጵያ ጋር  ስምምነት ካደረገ በኋላ ለካንሰርና ለሌሎችም ተላላፊ ላልሆኑ ገዳይ በሽታዎች ሕክምና የሚውሉ መድኃኒቶችን በድጎማ ወይም በፋብሪካ ዋጋ እንደሚያቀርብ አስታወቀ፡፡ ኩባንያው ሰሞኑን በኡጋንዳ ካምፓላ ከተማ ባካሄደው የሁሉን አቀፍ ጤና ክብካቤ ስብሰባ ወቅት ለመረዳት እንደተቻለው፣ በዚህ ዓመት በኢትዮጵያ በስኳር ሕመም፣ በካንሰር፣ በአስምና በደም ግፊት ሳቢያ ለሚሰቃዩ ሕሙማን የሚውሉ 1.8 ሚሊዮን የመድኃኒት እሽጎችን ለማቅረብ የሚያስችል ስምምነት መደረጉን፣ የኖቫርቲስ ሶሻል ቢዝነስ የኢትዮጵያ ኃላፊ አቶ ጉዑሽ ኃይሌ ገልጸዋል፡፡ ተላላፊ ባልሆኑ በእነዚህ በሽታዎች የሚጠቁ ሕሙማን ቁጥር በየጊዜው እየጨመረ ቢመጣም ጥራት ያላቸው መድኃኒቶች በዋጋቸው ውድነት ሳቢያ ማቅረብ ሳይቻል ቆይቷል ያሉት፣ የጤና ጥበቃ ሚኒስቴር የካንሰር በሽታ ክትትልና ቁጥጥር ዘርፍ የቴክኒክ አማካሪ ዶ/ር ኩኑዝ አብደላ ናቸው፡፡ በኢትዮጵያ በየዓመቱ ከሚመዘገበው የሞት መጠን ውስጥ 52 በመቶው ተላላፊ ባልሆኑ በሽታዎች አማካይነት የሚከሰት ነው ብለው ከእነዚህ በሽታዎች ውስጥ በተለይም የጡት ካንሰር፣ አስም፣ የደም ግፊትና የስኳር በሽታዎች 75 በመቶውን እንደሚሸፍኑ አስረድተዋል፡፡ በመሆኑም ተላላፊ ላልሆኑ በሽታዎች ሕክምና የሚውሉ መድኃኒቶችን በፋብሪካ ዋጋ ማለትም የማጓጓዣና መሰል ወጪዎችን ሳይጨምር በአንድ ሕመምተኛ በወር አንድ ዶላር ወጪ የሚደረግበትን የድጎማ ሥርዓት ያቀረበው ኖቫርቲስ ሶሻል ቢዝነስ፣ ለኢትዮጵያ 1.8 ሚሊዮን ብዛት ያላቸውን እሽግ መድኃኒቶች ለማቅረብ ተስማምቷል፡፡ ሕመምተኞች በአንድ ዶላር ሒሳብ መድኃኒቶቹን እንዲያገኙ ለማስቻል ተስቦ የተደረገ ቢሆንም፣ ለማጓጓዣና መሰል ወጪዎችን የሚጠየቀውን ገንዘብ መንግሥት ይሸፍናል ተብሎ ይጠበቃል፡፡ በዚህ ፕሮግራም ተጠቃሚ የሆኑ አገሮች ብዛት አሥር መድረሱን የጠቆሙት የኖቫርቲስ ሶሻል ቢዝነስ ዋና ኃላፊ ዶ/ር ሐራልድ ኑሴር፣ ሕሙማን ጥራት ያላቸውን መድኃኒቶች በቀላሉ ማግኘት ባለመቻላቸው ሳቢያ ለችግር እንደሚዳረጉ ይገልጻሉ፡፡ ጥራት ላላቸውና ፈዋሽነታቸው በዓለም ደረጃ የተረጋገጡላቸውን መድኃኒቶች ማግኘት ባለመቻላቸው፣ በበርካታ ደሃ አገሮች ውስጥ የሚኖሩ ሕሙማን ለትክክለኛ መድኃኒቶች ማውጣት ከሚገባቸው በላይ እጥፍ ከፍለውም ለመዳን እንደሚቸገሩ ገልጸዋል፡፡ እንዲህ ያሉትን ችግሮች ለመቅረፍ መድኃኒቶችን በተመጣጣኝ ዋጋ ከማቅረብ ባሻገር፣ ከመንግሥታት ጋር በሚደረግ ስምምነት ተመሳስለው የተሠሩ መድኃኒቶችን የመቆጣጠር ሥራዎች፣ ብሎም ሕሙማን ለውስብስብ የጤና እክሎች ከመዳረጋቸው በፊት ቅድመ ምርምራ ማድረግ የሚችሉበትን የአቅም ግንባታ ድጋፍ ለመንግሥታዊና መንግሥታዊ ላልሆኑ ተቋማት ኖቫርቲስ ኩባንያ እያቀረበ መሆኑን አስታውቀዋል፡፡ ከጤና ጥበቃ ሚኒስቴር በተጨማሪ ለኢትዮጵያ ቀይ መስቀል ማኅበርም የመድኃኒት አቅርቦት እየሰጠ እንደሚገኝ አቶ ጉዑሽ ገልጸዋል፡፡ በአሁኑ ወቅት ከ300 ሺሕ በላይ ሕሙማን የቅድመ ምርመራ እንዲያገኙ በማድረግ ውስብስብ የጤና እክል እንዳይገጥማቸውና ያለ ጊዜው ለሚከሰት ሕልፈት እንዳይዳረጉ ለመከላከል፣ ኖቫርቲስ ኩባንያ ከጤና ጥበቃና ቴት ከተሰኘ የእንግሊዝ ተራድኦ ድርጅት ጋር በጥምረት እየሠራ እንደሚገኝ ተናግረዋል፡፡ በአገሪቱ 45 የመድኃኒት መደብሮችንና ፋርማሲዎችን የሚያስተዳድረው ቀይ መስቀል፣ ለፋርማሲ ባለሙያዎቹ ከኖቫርቲስ ኩባንያ የሥልጠና ድጋፍ እንደሚያገኝም የማኅበሩ የጤናና መድኃኒቶች አገልግሎት ዳይሬክተር አቶ ምሕረት ታምር ገልጸዋል፡፡ ኖቫርቲስ ኩባንያ በመድኃኒትና በሕክምና ቁሳቁሶች አምራችነት በዓለም ከሚጠቀሱ ሦስት ትልልቅ ኩባንያዎች አንዱ ሲሆን፣ በዓመት ከ60 ቢሊዮን ዶላር በላይ ሽያጭ የሚያከናውን ግዙፍ የጀርመን ኩባንያ ነው፡፡  